Sisäministeriö

Hallinto- ja kehittämisosasto

Poliisiosaston lausunto ajokorttilain muuttamisesta

Sisäministeriön hallinto- ja kehittämisosasto on pyytänyt poliisiosastolta lausuntoa hallituksen esitysluonnoksesta ajokorttilain muuttamisesta. Poliisiosasto lausuu asiasta seuraavaa.

**Yleistä**

Ajokorttilain muutosesityksessä ehdotetaan ajokorttisääntelyä selkeytettäväksi ja kevennettäväksi liikenneturvallisuuden vaatimukset huomioon ottaen. Ajokortin suoritusjärjestelmää uudistettaisiin lisäämällä vaihtoehtoisuutta muiden kuin kuorma- ja linja-auton ajokorttien suorittamisessa, kevennettäisiin EU:n sääntelyä tiukempaa kansallista lisäsääntelyä, edistettäisiin digitalisaation käyttöä ajokorttimenettelyissä ja poistettaisiin esteitä menettelyjen sähköistämiseltä. Esityksellä toteutetaan hallitusohjelman kärkihankkeita digitalisaatiosta ja normien purkamisesta.

Esityksen mukaan ajokorttiopetuksen ja sen toteutuksen vaatimuksia kevennettäisiin, opetuksen valinnaisuutta lisättäisiin ja viranomaisen vahvistamiin opetussuunnitelmiin perustuvista opetusvaatimuksista luovuttaisiin. Opetukseen ehdotettujen muutosten johdosta asetettaisiin vaatimuksia turvallisuuspainotteisista koulutuksista. Ensimmäistä ajokorttia suorittavalle olisi annettava perustiedot moottorikäyttöisen ajoneuvon kuljettamiseen ja liikenneturvallisuuden ylläpitämiseen liittyvistä vaatimuksista. B-luokan ajokortin suorittamisesta useammassa vaiheessa luovuttaisiin. Ajokorttia suorittavilta vaadittaisiin ennen tutkintoa liikenteen vaaratilanteiden ja niihin johtavien riskitekijöiden tunnistamista ja vaikeissa olosuhteissa ajamista koskeva koulutus. Uusien kuljettajien rikkomusseurantaa tehostettaisiin vaatimalla riskikäyttäytymistä ehkäisevä koulutus edellytyksenä ajokortin palauttamiselle ajokiellon päättymisen jälkeen, jos ajokieltoon johtaneet teot olisi tehty uuden kuljettajan tiukemman seuranta-ajan aikana. Vähimmäisikä B-luokan ajokorttiopetuksen aloittamiseen olisi 16 vuotta.

Lisäksi opetusta tukevaa ajoharjoittelua myös autokouluopetuksen rinnalla edistettäisiin opetusluvan myöntämisedellytyksiä tarkistamalla. Opetuslupa oikeuttaisi myös ajoharjoittelun ohjaamiseen. Opetuslupaopettajan kokeesta ja rikostaustaa koskevista soveltuvuusvaatimuksista luovuttaisiin, mutta ajokortti vaadittaisiin viiden vuoden ajalta. Opetusluvan myöntämisedellytykset pysytettäisiin muuten ennallaan. Muiden kuin lähiomaisten opettaminen olisi edelleen rajoitettu kolmeen opetustapahtumaan kolmessa vuodessa. Esityksen mukaan kuljettajantutkintoa kehitettäisiin. Koulutusvaatimuksiin ehdotettujen muutosten johdosta tutkintoon lisättäisiin ajamisen turvallisuuteen ja vaaratilanteiden tunnistamiseen liittyviä osioita, kokeiden arviointikohteita ja niiden painotuksia tarkistettaisiin ja vaiheistuksesta luopumisen johdosta tutkinnon palautteellisuutta lisättäisiin. Teoriakokeen vaativuutta lisättäisiin ja ajokokeen liikenteessä ajamiseen käytettävää aikaa lisättäisiin.

Sisäministeriön näkemyksen mukaan ajokorttilain uudistuksessa on tärkeää, että kuljettajakoulutuksen tavoitteena on osaavien ja turvallisten kuljettajien kouluttaminen. Kuljettaja on merkittävin liikenneturvallisuuden osatekijänä ja tämän vuoksi kuljettajakoulutuksella on merkitystä. Ajokorttilain muutoksen yhteydessä tulee turvata tämä keskeinen tavoite.

**Pykäläkohtaiset kommentit**

10 §

Ryhmän 1 ajokorttilupaa haettaessa ei pääsääntöisesti enää edellytettäisi ulkopuolisen tekemää arviota terveydentilasta. Hakijan oma vakuutus terveydentilastaan riittäisi ajoterveyden arvioinnin osalta. Valtaosalla nuorista ei ole ajoterveyteen vaikuttavia ongelmia, mutta osalla niitä on. Nuorilla voi olla esimerkiksi mielenterveyteen liittyviä ongelmia. Tämän takia ajoterveyteen liittyvä terveydenhuollon asiantuntijan arvio ajoterveydestä tulisi edelleen vaatia.

35 §

Pykälässä säädettäisiin ryhmän 1 ajokorttia koskevista koulutusvaatimuksista. Sisäministeriö pitää turvallisuuden näkökulmasta perusteltuna, että koulutuksen yhteydessä edellytetään turvallisuuspainotteista koulutusta. Koulutuksen voisi antaa vain liikenneturvallisuustyön ammattilainen.

37 §

Esityksen mukaan uudelta kuljettajalta edellytettäisiin ajokieltotapauksissa täydennyskoulutusta. Koulutuksen saaminen olisi ajokortin palauttamisen edellytys. Säännös liittyisi 65 §:n 2 momentissa säädettyyn uuden kuljettajan kahden vuoden seuranta-aikaan. Koulutusvaatimus liittyisi kuitenkin mainitussa pykälässä tarkoitetuista teoista riippumatta kaikkiin seuranta-aikana tehtyihin tekoihin, jotka johtaisivat ajokiellon määräämiseen. Sisäministeriö pitää tätä turvallisuuden kannalta perusteltuna.

38 §

Sisäministeriö kannattaa esitystä, että B-luokassa harjoittelun aloittaminen voisi tapahtua kaksi vuotta ennen vähimmäisikävaatimuksen täyttymistä, jolloin ajoharjoitteluun voitaisiin varata vuotta pitempi aika.

42 §

Luonnoksen mukaan opetuslupaopettajan kokeesta samoin kuin rikostaustan selvittämisestä luovuttaisiin, koska lupa olisi korostetusti käytettävissä vain yksityisluonteiseen ei-kaupalliseen opetukseen ja harjoittelun ohjaamiseen ja hakijoina olisivat useimmiten vanhemmat. Ajo-oikeuden haltijana tai nuoren vanhempana oleminen taikka ajaminen ei sinänsä takaa sitä, että hänen antamansa opetus olisi laadukasta, asenteellisesti oikeaa, tai tieliikenteen säännökset opetettaisiin oikein. Samoin turvallisuuden kannalta tärkeä tieliikenteen riskien tunnistaminen ja riskien kompensoiminen ei ole kaikille ajo-oikeuden haltijoille itsestään selvää. Näiden syiden takia olisi edelleen perusteltua edellyttää opetuslupaopettajalta lupaa ja rikostaustan selvittämistä.

44 §

Sisäministeriö pitää edelleen perusteltuna, että muulle kuin lähisukulaiselle tai holhoussuhteessa oleville annettavaan opetukseen luvan saaminen olisi rajoitettu kolmeen lupaan kolmessa vuodessa. Luvan käyttö kaupalliseen opetukseen olisi 34 §:n 2 momentin mukaan kielletty.

52 §

Kuljettajantutkinnon vaativuuden tulee lisääntyä, jos kuljettajaopetuksen muutokset toteutetaan. Kuljettajantutkinnon merkitys korostuu ja tämän takia tutkinnon kehittämiseen kohdistuu suuria vaatimuksia. Esityksen mukaan Liikenteen turvallisuusvirasto voisi antaa tarkempia määräyksiä kuljettajantutkinnon sisällöstä.

**Muuta**

Muilta osin ei ole lausuttavaa.

Poliisijohtaja Sanna Heikinheimo

Poliisitarkastaja Jari Pajunen

Asiakirja on sähköisesti allekirjoitettu asianhallintajärjestelmässä. Sisäministeriö 14.06.2017 klo 20:21. Allekirjoituksen oikeellisuuden voi todentaa kirjaamosta.